1 ปัจจัยความเสี่ยง 

ผลกระทบจากธุรกิจการลงทุนในอสังหาริมทรัพย์ :

1 ความเสี่ยงจากสภาพเศรษฐกิจทั้งในและต่างประเทศ

  ในปี 2551
  ภาวะเศรษฐกิจโดยรวมยังคงได้รับผลกระทบอย่างรุนแรงทั้งจากปัจจัยความไม่แน่นอนทางการเมืองภายในประเทศ
  และวิกฤติทางเศรษฐกิจที่เกิดขึ้นทั่วโลกอันเนื่องมาจากปัญหาการล้มละลายของสถาบันการเงินขนาดใหญ่หลายแห่งในประเทศสหรัฐอเมริกา
  ทำให้ความเชื่อมั่นในการลงทุนลดลง ธุรกิจหลายแห่งเริ่มแสดงผลประกอบการขาดทุน
  จนต้องจำกัดการขยายตัว และลดการจ้างงาน โดยเฉพาะในช่วงไตรมาสที่ 4
  ทำให้ผู้บริโภคมีความระมัดระวังในการใช้จ่ายและบริโภคสูงขึ้น
  รวมถึงชลอการตัดสินใจที่จะลงทุนซื้ออสังหาริมทรัพย์ นอกจากนี้
  สถาบันการเงินยังเพิ่มความเข้มงวดมากขึ้นในการพิจารณาอนุมัติสินเชื่อให้แก่โครงการ
  (Pre-Financing) และสินเชื่อให้แก่ผู้ซื้ออสังหาริมทรัพย์ (Post-Financing)
  ซึ่งเป็นปัจจัยเสี่ยงทางด้านการเงินกับโครงการที่อยู่ระหว่างการขออนุมัติสินเชื่อ
  หรือโครงการที่อยู่ระหว่างการโอนห้องชุดให้แก่ลูกค้า เพราะหากลูกค้าไม่ได้รับอนุมัติสินเชื่อ
  ก็จะไม่สามารถโอนห้องชุดได้ อย่างไรก็ตาม บริษัทฯ
  ได้ตระหนักถึงสถานการณ์ความเสี่ยงดังกล่าว
  และยังคงใช้ความระมัดระวังในการลงทุนเป็นอย่างมาก
  โดยเน้นนโยบายการพัฒนาโครงการที่มีลักษณะของสินค้าตรงกับความต้องการของฐานลูกค้าที่อยู่ในบริเวณนั้นๆ
  พร้อมกับปรับราคาและจำนวนเงินที่ผ่อนชำระค่างวดให้มีความเหมาะสมกับสภาวะเศรษฐกิจในปัจจุบัน
  ทั้งนี้ บริษัทฯ ยังได้พยายามที่จะพัฒนาโครงการที่กำลังดำเนินการอยู่ให้แล้วเสร็จโดยเร็ว
  เพื่อให้ลูกค้ามีความมั่นใจ
  และช่วยลูกค้าในการประสานงานกับสถาบันการเงินในการขออนุมัติสินเชื่อตั้งแต่เบื้องต้น
  เพื่อป้องกันความเสี่ยงจากกรณีลูกค้าไม่ได้รับสินเชื่อเมื่อถึงกำหนดการโอนห้องชุด

2 ความเสี่ยงจากสภาพการแข่งขัน

  จากสภาวะวิกฤติเศรษฐกิจ
  ทำให้ผู้ประกอบการอสังหาริมทรัพย์หลายรายยังคงชลอการลงทุนในการพัฒนาโครงการใหม่
  แต่พยายามเร่งก่อสร้างโครงการเก่าที่อยู่ระหว่างการพัฒนาให้แล้วเสร็จก่อน
  และเร่งระบายสินค้าที่ยังคงค้างอยู่ออกไป อย่างไรก็ตาม
  ทำเลที่อยู่ในบริเวณแนวเส้นรถไฟฟ้าทั้งส่วนที่มีอยู่เดิมและส่วนต่อขยาย
  ก็ยังคงมีโครงการใหม่ขึ้นมาแข่งขันกันอยู่ โดยเฉพาะโครงการที่เป็นแนวสูง
  ยังมีลูกค้ากลุ่มที่พร้อมจะลงทุนซื้อห้องชุดคอนโดมิเนียมแนวเส้นรถไฟฟ้าในราคาที่สูงกว่าทำเลอื่น
  เพื่อให้มีความสะดวกสบายในการเดินทางและอยู่ในแหล่งชุมชน

  อย่างไรก็ตาม บริษัทฯ ยังคงเลือกที่จะลงทุนในทำเลที่ไม่ได้มีการแข่งขันสูงมากนัก
  เพราะจะทำให้มีต้นทุนที่ดินและค่าการตลาดสูง ต้องพัฒนาเป็นสินค้าราคาแพง
  แต่จะเน้นทำเลที่มีจุดเด่นของโครงการในด้านอื่นๆ เพื่อตอบสนองความต้องการของลูกค้าได้
  โดยจะยังคงลงทุนในที่ดิน
  หรือโครงการสร้างค้างที่ประสบกับปัญหาด้านการเงินแต่เป็นโครงการที่มีศักยภาพที่ดี
  ซึ่งจะทำให้มีต้นทุนในการได้มาต่ำและสามารถ

  พัฒนาให้แล้วเสร็จได้โดยเร็ว นอกจากนี้ ยังคงให้ความสำคัญกับรูปแบบ
  ไลฟ์สไตล์ของโครงการในราคาที่ไม่สูงและเน้นฐานลูกค้าระดับราคาปานกลาง
  ซึ่งเป็นกลุ่มที่มีฐานลูกค้าอยู่เป็นจำนวนมาก

3 ความเสี่ยงด้านต้นทุนการพัฒนาโครงการ

  ถึงแม้ว่าเศรษฐกิจจะมีสัญญาณชลอตัวลง และราคาเสนอขายที่ดินมีการปรับตัวลดลงบ้าง
  แต่ก็ไม่มากนักเมื่อเทียบกับการปรับตัวของราคาที่ดินที่เพิ่มขึ้นในปีก่อนหน้านี้
  ประกอบกับผู้ประกอบการส่วนใหญ่ยังคงชลอการตัดสินใจที่จะลงทุน
  ทำให้ยังมีการซื้อขายที่ดินเพื่อลงทุนพัฒนาโครงการใหม่ไม่มากนัก
  ต้นทุนราคาที่ดินยังคงทรงตัวอยู่ในระดับสูง

  ในส่วนของต้นทุนค่าก่อสร้างก็ยังคงมีความผันผวน
  ถึงแม้ว่าน้ำมันและเหล็กจะมีราคาลดลงเมื่อเทียบกับช่วงครึ่งปีแรกของปี 2551 แต่บริษัทฯ
  ได้เฝ้าระวังการเคลื่อนไหวของราคาวัสดุหลักอาทิ เหล็ก และซื้อบางส่วนที่อาจจะมีแนวโน้มสูงขึ้น
  เพื่อป้องกันความเสี่ยงจากต้นทุนก่อสร้างที่จะสูงขึ้น

4 ความเสี่ยงจากผู้รับเหมาโครงการ

  แม้ว่าบริษัทฯ ได้มีการกำหนดแนวนโยบายที่จะบริหารจัดการต้นทุนอย่างมีประสิทธิภาพ
  การคัดเลือกผู้รับเหมาที่มีคุณภาพ และมีความน่าเชื่อถือเป็นปัจจัยหลักต่อความสำเร็จของโครงการ
  ซึ่งได้แก่คุณภาพ และความเร็วเป็นสำคัญ บริษัทฯ ได้มีการเปรียบเทียบผู้รับเหมา
  และคัดเลือกโดยมีพันธมิตรที่มีประสบการณ์ในการพัฒนาอสังหาริมทรัพย์
  ในการให้คำปรึกษาพร้อมทั้งแนะนำผู้รับเหมาที่มีประสบการณ์และมีผลงานเป็นที่น่าเชื่อถือได้ในการเข้ามาพัฒนาโครงการที่ลงทุนร่วมกัน

ผลกระทบจากธุรกิจผลิตผงสังกะสีอ๊อกไซด์ :

1.  ความเสี่ยงจากราคาวัตถุดิบ

  เนื่องจากราคาวัตถุดิบหลักของการผลิตผงสังกะสีอ๊อกไซด์คือ สังกะสีแท่ง (ZINC INGOT)
  กำหนดโดยอ้างอิงจากราคากลางของตลาดโลกที่เราเรียกว่าราคา LME (London Metal
  Exchange)
  ซึ่งราคาดังกล่าวมีการเปลี่ยนแปลงขึ้นลงตลอดเวลาและซื้อขายโดยใช้สกุลเงินดอลลาร์สหรัฐทำให้มีความเสี่ยงของอัตราแลกเปลี่ยนที่
  ผันผวน ณ วันที่ทำการซื้อขาย

  จากปัจจัยดังกล่าวบริษัทฯ ได้ดำเนินธุรกิจด้วยความระมัดระวัง
  และวางแผนบริหารจัดการเพื่อลดความเสี่ยงที่จะเกิดขึ้น บริษัทฯ ได้ติดตามสถานการณ์ต่างๆ
  อย่างใกล้ชิด รวมทั้งวิเคราะห์ถึงสภาวะแวดล้อมอันเป็นปัจจัยภายนอกประเทศและภายในประเทศ
  และนำข้อมูลมากำหนดนโยบายการวางแผนให้เหมาะสมในการจัดซื้อวัตถุดิบเพื่อให้สอดคล้องกับปริมาณความต้องการและราคาขายของลูกค้าแต่ละรายเพื่อที่จะรักษาอัตรากำไรให้เป็นไปตามที่บริษัทฯ
  กำหนดไว้

  อนึ่ง บริษัทฯ ได้มีการปรับราคาของวัตถุดิบตามงวดบัญชีเพื่อให้สะท้อนมูลค่าตลาด (Mark – to
  – Market) โดยใช้ราคาเฉลี่ย 30 วันหลังจากปิดงวดบัญชี ซึ่งการบันทึกบัญชีนี้จะทำให้บริษัทฯ
  ลดความเสี่ยงในเรื่องราคาวัตถุดิบ หากมีความผันผวน

2.  ความเสี่ยงจากการแข่งขันด้านราคา

  จากสภาวะเศรษฐกิจภายนอกประเทศที่ถดถอยและชะลอตัวลงอย่างมากได้ส่งผลกระทบต่อการผลิตในภาคอุตสาหกรรมต่างๆ
  โดยเฉพาะอุตสาหกรรมการผลิตยางรถยนต์ซึ่งได้รับผลกระทบโดยตรงจากภาวะเศรษฐกิจดังกล่าวส่งผลให้ปริมาณความต้องการสั่งซื้อของผู้ซื้อลดลงตาม
  อันเป็นผลทำให้เกิดสภาวะการแข่งขันการขายที่รุนแรงมากยิ่งขึ้นและเป็นผลให้คู่แข่งใช้กลยุทธ์ด้านราคานำตลาดเพื่อได้ส่วนแบ่งทางการตลาดที่สูงขึ้นมากกว่าปีที่ผ่านมา

  หากเปรียบเทียบราคาของวัตถุดิบ Zinc Ingot ที่ใช้ในการผลิตผงสังกะสีอ๊อกไซด์
  ในช่วงเดือนมกราคม ปี 2551 กับเดือนมกราคมของปี 2552 ซึ่งเป็นช่วงเวลาเดียวกัน
  ราคาเฉลี่ยที่ใช้อ้างอิงในการซื้อขายปี 2552 มีการปรับตัวลดลงถึงร้อยละ 60 ดังนั้นทางบริษัทฯ
  จึงมีนโยบายปรับลดความเสี่ยงที่จะเกิดขึ้นโดยการบริหารต้นทุนของสินค้า และ
  กลยุทธ์ราคาเพื่อรักษาส่วนแบ่งทางการตลาด รวมถึงเพิ่มลูกค้ารายใหม่ๆ
  ทั้งนี้เพื่อให้สามารถแข่งขันกับคู่แข่งในคุณภาพของผลิตภัณฑ์ที่ไม่เปลี่ยนแปลง

3.  ความเสี่ยงจากราคาน้ำมันในตลาดโลกที่สูงขึ้น

  จากภาวะน้ำมันที่มีราคาสูงขึ้นมาตั้งแต่ปี 2550  ทำให้ปี 2551
  ช่วงตั้งแต่ไตรมาสที่หนึ่งจนถึงไตรมาสที่สามราคาน้ำมันยังคงเป็นตัวแปรสำคัญในการผลิตจน ณ
  ไตรมาสที่สี่ของปี 2551 ราคาน้ำมันมีการปรับตัวลดลงบ้างเล็กน้อยโดยในปี 2550
  น้ำมันที่ใช้ในการผลิตคิดเป็นร้อยละ 47 ของต้นทุนการผลิต เทียบกับปี 2551
  น้ำมันที่ใช้ในการผลิตคิดเป็นร้อยละ 55 ของต้นทุนการผลิต เพิ่มขึ้นร้อยละ 14.55
  จึงเป็นปัจจัยหนึ่งที่ส่งผลกระทบต่อต้นทุนการผลิตพอ สมควร แต่อย่างไรก็ตาม
  ถึงแม้ว่าราคาน้ำมันยังคงมีราคาที่สูงกว่าปี2550 แต่ทางบริษัทฯ
  ก็สามารถประหยัดการใช้น้ำมันลดได้ร้อยละ 4.07 รวมไปถึงยังให้ความสำคัญในกระบวนการผลิต
  การเพิ่มประสิทธิภาพบำรุงรักษาอุปกรณ์ต่างๆ
  การเพิ่มประสิทธิภาพในการขนส่งโดยจัดการวางแผนเส้นทางขนส่ง
  และ/หรือในการว่าจ้างผู้รับเหมาในการขนส่งที่มีประสิทธิภาพและในราคาที่เหมาะสม
  ทำให้ต้นทุนการผลิตรวมไม่เกินเป้าหมายที่บริษัทฯ ได้ตั้งเป้าหมายไว้

4.  ความเสี่ยงจากการจัดหาแหล่งวัตถุดิบ

  เนื่องจากการผลิตสังกะสีอ็อกไซด์ ใช้วัตถุดิบสังกะสีแท่งบริสุทธิ์ ร้อยละ 99.995 (Special
  High Grade Zinc Ingot) คิดเป็นอัตราส่วนต่อการผลิตร้อยละ 80
  ดังนั้นการจัดหาแหล่งวัตถุดิบจึงเป็นปัจจัยที่สำคัญอย่างยิ่งซึ่งครอบคลุมการต่อรองราคา
  ปริมาณการเก็บสินค้าคงเหลือ และการจัดส่งให้ทันกับแผนการผลิต
  การพึ่งพาแหล่งวัตถุดิบในประเทศเพียงแหล่งเดียวอาจมีความเสี่ยง ดังนั้น บริษัทฯ
  จึงต้องจัดสรรการสั่งซื้อวัตถุดิบโดยการนำเข้าจากต่างประเทศร่วมด้วย
  เพื่อบริหารความเสี่ยงดังกล่าว ซึ่งทำให้บริษัทฯ มีทางเลือกในการจัดซื้อวัตถุดิบมากขึ้น

5.  ความเสี่ยงด้านอัตราแลกเปลี่ยน

  วัตถุดิบหลักที่ใช้ในการผลิต ราคาซื้อขายจะถูกกำหนดโดยอ้างอิงกับราคา ณ
  ตลาดกลางที่กรุงลอนดอน London Metal Exchange (LME)
  ประเทศอังกฤษซึ่งกำหนดเป็นสกุลเงินเหรียญสหรัฐ
  โดยจะแปลงเป็นสกุลเงินบาทที่คำนวณราคาจากอัตราแลกเปลี่ยน ณ
  วันที่ทำการซื้อบริษัทฯอาจมีความเสี่ยงในการกำหนดต้นทุนการผลิตหากค่าเงินบาทมีความผันผวน
  ในกรณีที่ค่าเงินบาทอ่อนตัวจึงส่งผลต่อต้นทุนการดำเนินธุรกิจ ดังนั้นบริษัทฯ
  จึงดำเนินการมาตรการป้องกันความเสี่ยงดังกล่าว
  โดยจะทำสัญญาซื้อขายอัตราแลกเปลี่ยนล่วงหน้า (Forward Contract)
  เพื่อลดความเสี่ยงจากความผันผวนของค่าเงินบาท

ผลกระทบจากธุรกิจการลงทุนด้านพลังงาน :

1 ความเสี่ยงด้านเทคโนโลยี และการรับประกันผลการประหยัดพลังงาน

  ธุรกิจด้านการจัดการพลังงาน คือ
  การดำเนินธุรกิจโดยใช้นวัตกรรมใหม่ทั้งภายในและต่างประเทศมาออกแบบระบบงาน
  เพื่อก่อให้เกิดการประหยัดพลังงานแก่ธุรกิจต่างๆ
  โดยมีการรับประกันผลการประหยัดพลังงานขั้นต่ำให้กับผู้ประกอบการตลอดระยะเวลาของโครงการ
  หากโครงการนั้นๆ
  ไม่สามารถก่อให้เกิดการประหยัดพลังงานอันเนื่องมาจากความบกพร่องทางเทคโนโลยี บริษัทฯ
  จะเป็นผู้รับผิดชอบจ่ายค่าการประหยัดพลังงานขั้นต่ำให้กับผู้ประกอบการ อย่างไรก็ดี บริษัท
  เอ็กซ์เซลเล้นท์ เอ็นเนอร์ยี่ อินเตอร์เนชั่นแนล จำกัด
  มีประสบการณ์และความเชี่ยวชาญด้านวิศวกรรมและการพัฒนาโครงการประหยัดพลังงานมากกว่า
  9 ปี ซึ่งได้ให้ความสำคัญในการคัดสรรเทคโนโลยีที่มีประสิทธิภาพ
  มีความเหมาะสมกับธุรกิจของผู้ประกอบการ ซึ่งที่ผ่านมาก็ประสบความสำเร็จด้วยดี นอกจากนี้
  ในการจัดจ้างและจัดซื้อเครื่องจักรอุปกรณ์ บริษัท เอ็กซ์เซลเล้นท์ เอ็นเนอร์ยี่
  อินเตอร์เนชั่นแนลก็ได้ให้ความสำคัญโดยพิจารณาผู้ขายที่มีความน่าเชื่อถือ
  มีเงื่อนไขการรับประกันคุณภาพเครื่องจักร
  และรวมถึงการซื้อประกันภัยกรณีเครื่องจักรชำรุดเสียหาย (Machinery Breakdown
  Insurance) ด้วย ทั้งนี้เพื่อให้ได้ผลการประหยัดตามที่ออกแบบระบบไว้

2 ความเสี่ยงจากธุรกิจของผู้ร่วมพัฒนาโครงการ

  การดำเนินโครงการประหยัดพลังงาน ในกรณีที่บริษัทฯ เข้าลงทุนและร่วมพัฒนาโครงการ
  ผ่านบริษัท เอสโก้ เวนเจอร์ จำกัดนั้น
  จำเป็นต้องพึ่งพาผู้ประกอบการซึ่งเป็นผู้ร่วมพัฒนาโครงการ
  ดังนั้นสถานะทางธุรกิจของผู้ร่วมพัฒนาโครงการ
  จึงเป็นปัจจัยสำคัญที่ทำให้โครงการประสบความสำเร็จ และให้ผลตอบแทนตามที่บริษัทฯ คาดหวัง
  บริษัทฯจึงให้ความสำคัญเป็นอย่างยิ่งในการคัดเลือกผู้ร่วมพัฒนาโครงการที่มีความมั่นคงทางธุรกิจ
  โดยพิจารณาร่วมกับฝ่ายสินเชื่อธนาคารพาณิชย์ต่างๆ
  โดยผู้ร่วมพัฒนาโครงการต้องมีกระแสเงินสดจากการดำเนินงานสม่ำเสมอ
  และมีศักยภาพการดำเนินการทางธุรกิจอย่างยั่งยืน

3 ความเสี่ยงด้านอัตราแลกเปลี่ยน

  บริษัท เอสโก้ เวนเจอร์ จำกัด จำเป็นต้องนำเข้าเครื่องจักรต่างๆ
  ในโครงการประหยัดพลังงาน ในกรณีที่ค่าเงินบาทมีค่าอ่อนตัวลง บริษัทฯ
  ได้ตระหนักถึงความเสี่ยงด้านอัตราแลกเปลี่ยนและป้องกันความเสี่ยงโดยทำสัญญาซื้อขายอัตราแลกเปลี่ยนล่วงหน้ากับสถาบันการเงิน
  เพื่อควบคุมต้นทุนของโครงการให้เป็นไปตามประมาณการ ทั้งนี้
  สำหรับโครงการที่มีการร่วมทุนกับกองทุนจากต่างประเทศ ซึ่งนำเงินตราต่างประเทศเข้ามาลงทุน
  ก็สามารถนำเงินตราต่างประเทศนั้นมาใช้ในโครงการ
  และป้องกันความเสี่ยงจากความผันผวนของอัตราแลกเปลี่ยนได้เป็นบางส่วน

ผลกระทบจากธุรกิจเครื่องบันทึกเวลาและอุปกรณ์ระบบควบคุมที่จอดรถ :

1 ความเสี่ยงจากสภาพการแข่งขันด้านราคา

  เนื่องจากสินค้าเครื่องบันทึกเวลาและอุปกรณ์ระบบควบคุมที่จอดรถ ที่บริษัทฯ นำเข้ามาจาก ญี่ปุ่น
  ยุโรป และสหรัฐอเมริกา เป็นสินค้าที่สามารถผลิตได้ในแถบเอเชีย
  โดยเฉพาะจีนและไต้หวันซึ่งมีต้นทุนการผลิตที่ต่ำกว่า
  ทำให้ผู้ค้าในประเทศหลายรายนำเข้ามาจำหน่ายในประเทศไทย
  เพื่อตอบสนองความต้องการของตลาดในระดับกลางและล่างที่อ่อนไหวต่อราคาสินค้า
  แต่มีเทคโนโลยีใกล้เคียงกัน อันส่งผลกระทบต่อการเติบโตของรายได้ของบริษัทฯ ทำให้บริษัทฯ
  ต้องจัดหาสินค้าที่ใช้เทคโนโลยีใหม่ๆ เข้ามาแข่งขันในตลาด โดยเฉพาะในปี 2551 บริษัทฯ
  มีแผนการจัดหาสินค้าใหม่เข้ามาเปิดตลาด ทั้งนี้ เพื่อเป็นการหลีกเลี่ยงการแข่งขันทางด้านราคา
  เพื่อสร้างความแตกต่าง โดยเน้นคุณภาพของสินค้าและการให้บริการหลังการขาย

2 ความเสี่ยงด้านเทคโนโลยี

  สินค้าหลักที่บริษัทฯ ทำตลาดอยู่ในปัจจุบันนี้ ยังคงใช้เทคโนโลยีจากต่างประเทศเป็นหลัก
  ซึ่งบางครั้งไม่สามารถตอบสนองความต้องการของผู้บริโภค ดังนั้นบริษัทฯ
  จึงได้ริเริ่มที่จะให้บุคคลากรภายในองค์กรพัฒนาเทคโนโลยีเพื่อให้ได้สินค้าที่เหมาะสมและตอบสนองต่อกลุ่มลูกค้าภายในประเทศ

3 ความเสี่ยงจากสภาพเศรษฐกิจและการเมือง

  เนื่องจากสินค้าที่บริษัทฯ จัดจำหน่ายอยู่ในปัจจุบัน
  ยังคงอ้างอิงธุรกิจในกลุ่มอสังหาริมทรัพย์เป็นหลัก
  โดยเฉพาะสินค้าในกลุ่มอุปกรณ์ระบบควบคุมที่จอดรถ โดยในปี 2551
  ธุรกิจในกลุ่มอสังหาริมทรัพย์เริ่มได้รับผลกระทบจากสภาพเศรษฐกิจและการเมืองบางส่วน ดังนั้น
  บริษัทฯ จึงมีการขยายฐานลูกค้าออกไปยังธุรกิจในกลุ่มอื่นๆ เช่น ห้างสรรพสินค้า
  หรือย่านการค้าที่ต้องการจัดเก็บรายได้ค่าที่จอดรถ เป็นต้น

4 ความเสี่ยงด้านอัตราแลกเปลี่ยน

  โดยที่บริษัทฯ ต้องนำเข้าเครื่องบันทึกเวลาและอุปกรณ์ระบบควบคุมที่จอดรถจากต่างประเทศ
  และมีต้นทุนเป็นสกุลเงินเหรียญสหรัฐฯและเงินเยน หากมีความผันผวนของค่าเงินบาท
  ในกรณีที่ค่าเงินบาทอ่อนตัวจะส่งผลต่อต้นทุนการดำเนินธุรกิจของบริษัทฯ โดยตรง ดังนั้น บริษัทฯ
  จึงดำเนินมาตรการป้องกันความเสี่ยงดังกล่าว โดยจะทำสัญญาซื้อขายอัตราแลกเปลี่ยนล่วงหน้า
  (Forward Contract) สำหรับสินค้าที่มีการนำเข้าจากต่างประเทศ
  เพื่อลดความเสี่ยงจากความผันผวนของค่าเงินบาท